
Text rozhodnutia
SLOVENSKÁ REPUBLIKA
OPRAVNÉ UZNESENIE Ústavného súdu Slovenskej republiky PL. ÚS 11/2021-82 Ústavný súd Slovenskej republiky v pléne zloženom z predsedu Ľuboša Szigetiho a sudcov Libora Duľu, Rastislava Kaššáka, Jany Laššákovej, Miloša Maďara (sudca spravodajca), Petra Molnára, Petra Straku, Roberta Šorla a Martina Vernarského o návrhu skupiny 30 poslancov Národnej rady Slovenskej republiky, zastúpených advokátskou kanceláriou Kallan Legal, s. r. o., Súmračná 25, Bratislava, IČO 52 304 604, v mene ktorej koná advokát a konateľ spoločnosti JUDr. Robert Kaliňák, na začatie konania podľa čl. 125 ods. 1 písm. b) Ústavy Slovenskej republiky o súlade vyhlášky Úradu verejného zdravotníctva Slovenskej republiky č. 231/2021 V. v. SR, ktorou sa nariaďujú opatrenia pri ohrození verejného zdravia ku karanténnym povinnostiam osôb po vstupe na územie Slovenskej republiky, uverejnenej 16. júla 2021, s Ústavou Slovenskej republiky za účasti vlády Slovenskej republiky ako vedľajšieho účastníka konania takto rozhodol: 1. Uznesenie Ústavného súdu Slovenskej republiky č. k. PL. ÚS 11/2021-55 z 27. júla 2021 o p r a v u j e tak, že výrok tohto uznesenia v bode 2 má správne znieť takto: „P o z a s t a v u j e účinnosť § 9 ods. 1 vyhlášky Úradu verejného zdravotníctva Slovenskej republiky č. 231/2021 V. v. SR, ktorou sa nariaďujú opatrenia pri ohrození verejného zdravia ku karanténnym povinnostiam osôb po vstupe na územie Slovenskej republiky, uverejnenej 16. júla 2021.“ V ostatných častiach zostáva výrok uznesenia Ústavného súdu Slovenskej republiky č. k. PL. ÚS 11/2021-55 z 27. júla 2021 n e z m e n e n ý.
2. Uznesenie Ústavného súdu Slovenskej republiky č. k. PL. ÚS 11/2021-55 z 27. júla 2021 v časti odôvodnenia o p r a v u j e tak, že za slová „§ 9“ vkladá slová „ods. 1“. V ostatných častiach zostáva odôvodnenie uznesenia Ústavného súdu Slovenskej republiky č. k. PL. ÚS 11/2021-55 z 27. júla 2021 n e z m e n e n é.
Odôvodnenie: Uznesenie ústavného súdu č. k. PL. ÚS 11/2021-55 z 27. júla 2021 obsahuje v druhom výroku neúplné označenie príslušného ustanovenia napadnutej vyhlášky Úradu verejného zdravotníctva Slovenskej republiky č. 231/2021 V. v. SR, ktorou sa nariaďujú opatrenia pri ohrození verejného zdravia ku karanténnym povinnostiam osôb po vstupe na územie Slovenskej republiky (ďalej len „vyhláška“), vo vzťahu ku ktorému ústavný súd pozastavil účinnosť. Uvedené platí aj pre časť odôvodnenia uznesenia ústavného súdu. Predmetom rozhodovania vo vzťahu k druhému výroku uznesenia však bol § 9 ods. 1 vyhlášky, čo zreteľne vyplýva aj z obsahu odôvodnenia uvedeného rozhodnutia. Pri jeho vyhotovovaní došlo k zrejmej pisárskej chybe v označení ustanovenia vyhlášky, ktorého účinnosť ústavný súd pozastavil, preto táto neúplnosť bola podľa § 224 Civilného sporového poriadku v nadväznosti na § 62 zákona č. 314/2018 Z. z. o Ústavnom súde Slovenskej republiky a o zmene a doplnení niektorých zákonov v znení neskorších predpisov opravená. P o u č e n i e : Proti tomuto uzneseniu nemožno podať opravný prostriedok. V Košiciach 29. júla 2021
Ľuboš Szigeti predseda pléna Ústavného súdu Slovenskej republiky

